Matti Nykänen

**Matti Ensio Nykänen** (17. juulil 1963 Jyväskylä – 4. veebruar 2019 Lappeenranta) oli soome suusahüppaja, mitmekordne olümpiavõitja ja maailmameister. Pärast sportlaskarjääri esines ta lauljana.

Ta oli neljakordne olümpiavõitja (1984 ja 1988) ja kuuekordne maailmameister (1982, 1985, 1987 ja 1989). 

Aastatel 1996–1999 kandis ta perekonnanime **Paanala**.

## Sportlaskarjäär
Matti Nykänen alustas süstemaatilisi suusahüppetreeninguid 12-aastaselt, kuid esimese hüppe tegi ta juba 10-aastaselt. Noorena tegi ta aastas kuni 2000 treeninghüpet, hiljem aga kuni 3000. 1976. aastal sooritas ta esimese hüppe 60 meetri mäelt, aasta hiljem jõudis 90 meetri mäele. 1979. aastal 15-aastase poisina julges ta juba minna Lahti suurele mäele.

30. märtsil 1980 tuli Matti 17-aastaselt esimest korda Soome meistriks. 1981. aastal tuli ta juba noorte maailmameistriks. 1982. aasta maailmameistrivõistlustel Oslos võitis Nykänen täiskasvanute võistlustel oma esimese maailmameistritiitli suurelt mäelt.

1984. aasta taliolümpiamängudel Sarajevos oli Matti alles 20-aastane, kuid näitas suurel mäel suurt ülekaalu. Esimeses voorus hüppas ta mäerekordi 116 m. Ka teises voorus hüpatud 111 m oli vooru pikim ja nii tuli suusahüpete ülekaalukaim olümpiavõit. Vahe teiseks jäänud Jens Weissflogiga oli 17,5 punkti. 

1985. aastal tegi Matti Planica lennumäel uue maailmarekordi 191 m. Sama aasta detsembris tuli tal esimene ebameeldiv vahejuhtum. Ta saadeti maailma karikasarja etapilt Lake Placidist koju alkoholi tarvitamine ja ebasportliku käitumise tõttu. 1986. aasta suvel, olles ülemäära tarvitanud alkoholi, osales ta kioski röövimises. 1987. aasta jaanuaris saadeti Nykänen Kesk-Euroopa nelja hüppemäe turneelt jälle alkoholi liigtarvitamise ja sportlasele sobimatu käitumise pärast koju.

1988. aasta taliolümpiamängudel Calgarys võitis ta kõigepealt normaalmäel. 23. veebruaril hüppas Matti suure mäe võistluste esimeses voorus mäerekordi 118,5 meetrit, teises voorus tegi 107-meetrise hüppe ja võitis teise kuldmedali. Nii nagu suure mäe võit, tuli ka normaalmäe võit ülekaalukalt. Järgmisel päeval toimus suure mäe meeskondlik võistlus. Ka selles tegi Matti päeva pikimad hüpped 115,5 ja 114,5 meetrit. Kolme kuldmedaliga oli Matti Nykänen Calgary olümpiamängude edukaim sportlane.

## Saavutused
### Olümpiamängudel
* 1984 Sarajevos
** **olümpiavõitja** suurel mäel (K120)
**  hõbemedal normaalmäel (K90)
* 1988 Calgarys
** **olümpiavõitja** normaalmäel (K90)
**  **olümpiavõitja** suurel mäel (K120)
**  **olümpiavõitja**, meeskondlik, suurel mäel (K120)

### Maailmameistrivõistlustel
* 1982 Holmenkollenis
** **maailmameister** suurel mäel (K120)
**  pronksmedal, meeskondlik, suurel mäel (K120)
* 1984 Engelbergis
** **maailmameister**, meeskondlik, suurel mäel (K120)
* 1985 Seefeldis
** **maailmameister**, meeskondlik, suurel mäel (K120)
**  pronksmedal suurel mäel (K120)
* 1987 Oberstdorfis
** **maailmameister**, meeskondlik, suurel mäel (K120)
**  hõbemedal normaalmäel (K90)
* 1989 Lahtis
** **maailmameister**, meeskondlik, suurel mäel (K120)
**  pronksmedal normaalmäel (K90)

### [[Suusalennu maailmameistrivõistlused]]
* 1983 Harrachovis
**  pronksmedal
*1985 Planicas
**  maailmameister
*1986 Kulmis
**  pronksmedal
*1988 Oberstdorfis
**  pronksmedal
*1990 Vikersundis
**  hõbemedal

### [[Suusahüpete maailmakarikavõistlused|Maailma karikasarjas]]
* 1. koht: 1983, 1985, 1986, 1988
* 2. koht: 1984
### [[Nelja hüppemäe turnee]]
*1982/1983 **võitja**
*1983/1984 III koht
*1984/1985 II koht
*1987/1988 **võitja**
*1988/1989 II koht

## Tegevus meelelahutajana
"Olen tihti soovinud olla tavaline inimene. Kuid kuna seadsin endale sportlasena eesmärgiks olla eriline, pean selle rolli ka tavaelus lõpuni vedama," on ta öelnud. Tema tunnuslauseks sai "Eläma on laiffi!" 

Matti Nykänen on teine Soome sportlane, kellel on olümpiamedalite kõrval välja teenitud ka kuldplaadid. Esimene neist tuli 1992. aastal, mil ilmusid kassett ja CD "Yllätysten Yö", mida osteti 25 000 eksemplari. Üks plaatidest tuli ansambli Sleepy Sleepersi kuulsaks lauldud hittloo "Lennä Nykäsen Matti" eest. 1993. aastal treenis Matti jälle suusahüppeid, kuid erilise eduta. Ilmus teine heliplaat "Samurai". 2005. aastal ilmus plaat "Ehkä otin, ehkä en". 

5. jaanuaril 2006 linastus Soomes režissööri Aleksi Mäkelä mängufilm "Matti". 27. novembril 2009 alustas Matti Nykänen oma kokasaadet "Mattihan se sopan keitti" Sub-telekanali veebilehel.

### Elulooraamatud
* 2020 Marko Lempinen, Jussi Niemi. "Elu oli LAIF. Matti Nykänen" – Kirjastus Tänapäev, tõlkijad Piret Kooli, Rain Kooli. ISBN: 9789949859405
* 2020 Marko Lempinen, Jussi Niemi. "Elämä oli LAIFFI. Matti Nykänen", kirjastus Otava.
* 2004 Egon Theiner. *Matti Nykänen – huipulla ja montussa*
* 1999 Matti Pulli. *Voittohyppy* 
* 1988 Antti Arve. *Matti Nykänen maailman paras* 

## Isiklikku
Pärast edukaid olümpiamänge hakkas Matti üha rohkem jõudma ajalehtede esikülgedele, kuid mitte oma sportlike tulemuste poolest. Ajalehtede huviorbiiti jõudsid Matti skandaalid eraelus.

1988. aastal läks ta lahku abikaasa Tiina Hassinenist (abielu 1986–1988). Selle lahutuse võttis ta ajakirjas Seura kokku sõnadega: "Armastus on kui lõngakera. See algab ja lõpeb." Sama aasta algas tal uus suhe Pia Hynnineniga (abielu 1989–1991). 1989. aasta jaanuaris tunnistas kohus Matti enne esimest abielu olnud suhtest 1985. aastal sündinud Anniina isaks ja Mattil tuli talle hakata maksma 800 marka elatusraha kuus. 1990. aastal sai ta suusalennu MM-il oma viimase, hõbemedali. Sama aasta suvel sündis tütar Eveliina. 1991. aasta jaanuaris lahutati Matti teine abielu.

1996. abiellus kolmandat korda Sari Paanalaga (abielu 1996–1998)  ja võttis abikaasa perekonnanime. Ta valiti Uuraneni kohaliku omavalitsuse volikokku. 1998. aastal lahutas Matti Sari Paanalast ja leidis tööd stripparina. Samal aastal kihlus ta tunnise tutvuse järel kellegi eestlasest üliõpilase Jaanaga, kuid nädala pärast katkestas kihluse. 1998. aasta lõpus kihlus ta Mervi Tapolaga (abielu 2001–2003 ja 2004–2010), kellega abiellus 2001. aastal. Aastatel 2011–2013 oli ta kihlatud Susanna Ruotsalaineniga ja 2014. aastal abiellus Pia Talonpoikaga. 

Juba 1996. aastast oli Matti Nykänenil probleem südamega. 5. novembril 2003 sai ta Tallinnas rabanduse. 28. oktoobril 2004 mõistis Tampere kohus Matti Nykäsele kahe aasta ja kahe kuu pikkuse vangistuse perekonnatuttava pussitamise eest. Täitmisele läks ka varem määratud tingimisi vanglakaristus. Ta vabanes pärast poole karistuse kandmist 2005. aastal, ent vahistati juba nelja päeva pärast, süüdistatuna abikaasa peksmises. 25. detsembril 2009 ähvardas Nykänen naist noaga ja püüdis teda kägistada. 24. augustil 2010 mõisteti talle abikaasale kehavigastuste tekitamise eest aasta ja nelja kuu pikkune vanglakaristus. 

## Viited

## Välislingid

* Suri legendaarne Soome suusahüppaja Matti Nykänen ERR, 4. veebruar 2019
* Tauno Vahter. "Iga tsääns on võimalus: Matti Nykäse võidud, kuriteod ja tsitaadid" ERR, 4. veebruar 2019
* Grete Lõbu. Levandi: supertalent on Nykäneni kohta vähe öeldud - ta oli geenius ERR, 4. veebruar 2019
* Piret Kooli. Matti Nykänenist: elu on inimese parim aeg ERR, 4. veebruar 2019
* Videod: Matti Nykänen "Ringvaates" ERR, 4. veebruar 2019
* Tarmo Tiisler Nykänenist: mees, kes aitas meil olla vigadega ERR, 4. veebruar 2019
* Tiit Karuks Nykänenist: legendaarne mees läks liiga vara ERR, 4. veebruar 2019
* Kultuuriportaal soovitab: "Matti" ETV-s ERR, 8. detsember 2017
* Piret Kooli Matti Nykänen: Maailm ongi hullumeelne. Et seda taluda, tuleb osata enese üle naerda Postimees, 20. detsember 2015
* Matti Nykänen nautis vabadust 103,5 tundi SLÕL, 27. september 2005
* Kaivo Kopli. Suusahüppekangelane Nykänen maandus vangis Eesti Päevaleht, 29. oktoober 2004